CELEX: 32021D1009
Language: ro
Date: 2021-06-18 00:00:00
Title: Decizia (PESC) 2021/1009 a Consiliului din 18 iunie 2021 de modificare a Deciziei 2013/233/PESC privind Misiunea de asistență a Uniunii Europene pentru gestionarea integrată a frontierelor în Libia (EUBAM Libya)

22.6.2021   
               
               
                  RO
               
               
                  Jurnalul Oficial al Uniunii Europene
               
               
                  L 222/18
               
            
         DECIZIA (PESC) 2021/1009 A CONSILIULUI
         din 18 iunie 2021
         de modificare a Deciziei 2013/233/PESC privind Misiunea de asistență a Uniunii Europene pentru gestionarea integrată a frontierelor în Libia (EUBAM Libya)
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 42 alineatul (4) și articolul 43 alineatul (2),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:
         
                     (1)
                  
                  
                     La 22 mai 2013, Consiliul a adoptat Decizia 2013/233/PESC (1) care a instituit Misiunea de asistență a Uniunii Europene pentru gestionarea integrată a frontierelor în Libia (EUBAM Libya).
                  
               
                     (2)
                  
                  
                     La 19 ianuarie 2020, Conferința de la Berlin privind Libia a adoptat o listă de concluzii și a stabilit cadrul pentru punerea lor în aplicare prin intermediul „procesului de la Berlin”, pentru a sprijini planul de trei puncte prezentat Consiliului de Securitate al Organizației Națiunilor Unite (ONU) de către reprezentantul special al secretarului general al ONU, Ghassan Salamé, cu unicul obiectiv de a susține ONU în a determina comunitatea internațională să se unească în sprijinul unei soluții pașnice la criza libiană.
                  
               
                     (3)
                  
                  
                     La 12 februarie 2020, prin Rezoluția nr. 2510 (2020) a Consiliului de Securitate al ONU (RCSONU), Consiliul de Securitate al ONU a salutat Conferința de la Berlin privind Libia și a aprobat concluziile acesteia, observând că respectivele concluzii reprezintă un element important al unei soluții globale la situația din Libia.
                  
               
                     (4)
                  
                  
                     La 29 iunie 2020, în circumstanțele create de pandemia de COVID-19, Consiliul a adoptat Decizia (PESC) 2020/903 (2) de prelungire a mandatului EUBAM Libya până la 30 iunie 2021.
                  
               
                     (5)
                  
                  
                     În contextul revizuirii strategice a EUBAM Libya, Comitetul politic și de securitate (COPS) a convenit, la 2 martie 2021, că misiunea ar trebui prelungită cu doi ani, până la 30 iunie 2023. La 30 martie 2021, COPS a convenit, de asemenea, ca în mandatul misiunii să fie adăugat un al doilea obiectiv strategic de sprijinire a eforturilor pentru pace în Libia conduse de ONU ca parte a procesului de la Berlin, în limitele domeniilor sale principale de implicare (gestionarea frontierelor, asigurarea respectării legii și justiția penală), și ca acordarea oricărui posibil sprijin viitor prin intermediul misiunii să fie decisă într-o etapă ulterioară, pe baza unei analize strategice specifice prezentate de Serviciul European de Acțiune Externă, în cazul în care ONU sau autoritățile libiene formulează o cerere oficială în acest sens.
                  
               
                     (6)
                  
                  
                     La 16 aprilie 2021, în cadrul RCSONU 2571(2021), Consiliul de Securitate al ONU a invitat toate părțile să pună în aplicare pe deplin acordul de încetare a focului din 23 octombrie 2020 și a îndemnat statele membre ale ONU să respecte și să sprijine punerea deplină în aplicare a acordului respectiv, inclusiv prin retragerea fără întârziere a tuturor forțelor străine și a mercenarilor străini din Libia. În plus, Consiliul de Securitate al ONU a solicitat Guvernului Libiei să îmbunătățească implementarea embargoului asupra armelor, inclusiv la toate punctele de intrare, de îndată ce exercită supravegherea, și a solicitat tuturor statelor membre ale ONU să coopereze în direcția depunerii acestor eforturi.
                  
               
                     (7)
                  
                  
                     Decizia 2013/233/PESC ar trebui să fie modificată în consecință.
                  
               
                     (8)
                  
                  
                     EUBAM Libya se va desfășura în contextul unei situații care s-ar putea deteriora și care ar putea aduce atingere realizării obiectivelor acțiunii externe a Uniunii, astfel cum sunt prevăzute la articolul 21 din tratat,
                  
               ADOPTĂ PREZENTA DECIZIE:
         
            Articolul 1
            Decizia 2013/233/PESC se modifică după cum urmează:
            
                        1.
                     
                     
                        Articolul 2 se înlocuiește cu următorul text:
                        
                           „Articolul 2
                           Obiective
                           
                              (1)   EUBAM Libya sprijină autoritățile libiene în dezvoltarea de structuri de securitate statale în Libia, în special în domeniul gestionării frontierelor, al asigurării respectării legii și al justiției penale în vederea contribuirii la eforturile de neutralizare a rețelelor de criminalitate organizată implicate îndeosebi în introducerea ilegală de migranți, în traficul de persoane, precum și în terorism în Libia și în regiunea central-mediteraneeană.
                           
                           
                              (2)   EUBAM Libya sprijină eforturile pentru pace în Libia conduse de Organizația Națiunilor Unite în domeniul gestionării frontierelor, al asigurării respectării legii și al justiției penale.”
                           
                        
                     
                  
                        2.
                     
                     
                        Articolul 3 se modifică după cum urmează:
                        
                                    (a)
                                 
                                 
                                    la alineatul (1), teza introductivă se înlocuiește cu următorul text:
                                    „În vederea îndeplinirii obiectivului prevăzut la articolul 2 alineatul (1), EUBAM Libya:”;
                                 
                              
                                    (b)
                                 
                                 
                                    se introduce următorul alineat:
                                    
                                       „(1a)   În cazul în care ONU sau autoritățile libiene formulează o cerere oficială, Consiliul decide, pe baza unei analize strategice specifice prezentate de Serviciul European de Acțiune Externă, cu privire la sprijinul care urmează să fie acordat de EUBAM Libya în vederea îndeplinirii obiectivului prevăzut la articolul 2 alineatul (2).”
                                    
                                 
                              
                  
                        3.
                     
                     
                        La articolul 13 alineatul (1) se adaugă următorul paragraf:
                        „Valoarea de referință financiară destinată acoperirii cheltuielilor aferente EUBAM Libya în perioada 1 iulie 2021-30 iunie 2023 este de 84 850 000 EUR.”
                     
                  
                        4.
                     
                     
                        La articolul 16, al doilea paragraf se înlocuiește cu următorul text:
                        „Se aplică până la 30 iunie 2023.”
                     
                  
         
            Articolul 2
            Prezenta decizie intră în vigoare la data adoptării.
            Se aplică de la 1 iulie 2021.
         
         
            Adoptată la Bruxelles, 18 iunie 2021.
            
               
                  Pentru Consiliu
               
               
                  Președintele
               
               J. LEÃO
            
         
         
            (1)  Decizia 2013/233/PESC a Consiliului din 22 mai 2013 privind Misiunea de asistență a Uniunii Europene pentru gestionarea integrată a frontierelor în Libia (EUBAM Libya) (JO L 138, 24.5.2013, p. 15).
         
            (2)  Decizia (PESC) 2020/903 a Consiliului din 29 iunie 2020 de modificare a Deciziei 2013/233/PESC privind Misiunea de asistență a Uniunii Europene pentru gestionarea integrată a frontierelor în Libia (EUBAM Libya) (JO L 207, 30.6.2020, p. 32).